ÚRAD VLÁDY SLOVENSKEJ REPUBLIKY
                Sekcia vládnej legislatívy

							         	Na rokovanie vlády SR
                                                                               	Dňa 7. júna 2006
                                                                               	 K materiálu č. 9953/2006
							         	K bodu č. 1

S T A N O V I S K O
 
k návrhu nariadenia vlády Slovenskej republiky, ktorým sa vydáva Katalóg zdravotných výkonov - k novému zneniu

I.

Návrh nariadenia vlády Slovenskej republiky, ktorým sa vydáva Katalóg zdravotných výkonov predkladá na rokovanie vlády Slovenskej republiky minister zdravotníctva Slovenskej republiky Rudolf Zajac na základe Plánu legislatívnych úloh vlády na rok 2006.

II.

Navrhované nariadenie vlády upravuje katalóg všetkých zdravotných výkonov, ktoré je možné vykazovať vo vzťahu ku všetkým chorobám. Katalóg zdravotných výkonov je jedným z predpokladov na tvorbu Zoznamu zdravotných výkonov v zmysle § 3 ods. 2 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 350/2005 Z. z..

Ako predkladateľ uvádza v predkladacej správe, návrh nariadenia bude mať priaznivý dopad na verejné financie. Návrh nebude mať priamy environmentálny dopad, ani vplyv na zamestnanosť a je v súlade s právnym poriadkom Slovenskej republiky.

Návrh nariadenia vlády bol predmetom riadneho medzirezortného pripomienkového konania a na rokovanie vlády sa predkladá bez rozporov.
	
III.

Legislatívna rada vlády SR prerokovala predmetný návrh na svojom zasadnutí dňa 30. mája 2006 a odporučila návrh nariadenia vlády predložiť na rokovanie vlády SR v novom znení, v ktorom bude zapracovaná jej pripomienka.

IV.

Sekcia vládnej legislatívy Úradu vlády Slovenskej republiky konštatuje, že v novom znení návrhu nariadenia vlády Slovenskej republiky, ktorým sa vydáva Katalóg zdravotných výkonov je pripomienka Legislatívnej rady vlády Slovenskej republiky zapracovaná.

Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh nariadenia vlády Slovenskej republiky, ktorým sa vydáva Katalóg zdravotných výkonov v predloženom znení schváliť. 

Bratislava 1. júna 2006
Vypracoval: V. Vázal

              Štefan  G r m a n
           		    generálny riaditeľ
	                                                           sekcie vládnej legislatívy